Document ID: 32005R2067

KOMISIJAS REGULA (EK) Nr. 2067/2005
(2005. gada 16. decembris),
ar ko groza Regulu (EK) Nr. 92/2005 attiecībā uz dzīvnieku blakusproduktu iznīcināšanas vai izlietošanas alternatīviem līdzekļiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 3. oktobra Regulu (EK) Nr. 1774/2002, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem, kuri nav paredzēti cilvēku uzturam (1), un jo īpaši tās 4. panta 2. punkta e) apakšpunktu, 5. panta 2. punkta g) apakšpunktu, 6. panta 2. punkta i) apakšpunktu un 32. panta 1. punktu,
tā kā:
(1)
ar Regulu (EK) Nr. 1774/2002 nosaka noteikumus par dzīvnieku blakusproduktu iznīcināšanas un izlietošanas līdzekļiem. Tajā paredzēti arī iespējamie papildu līdzekļi dzīvnieku blakusproduktu iznīcināšanai un citi veidi, kā tos izlietot, kas ir jāapstiprina pēc apspriešanās ar attiecīgo zinātnisko komiteju.
(2)
Pamatojoties uz Zinātniskās vadības komitejas un Eiropas Pārtikas nekaitīguma iestādes (EFSA) atzinumiem, pēc Eiropas Parlamenta un Padomes 2002. gada 28. janvāra Regulas (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (2), stāšanās spēkā Komisija līdz šim ir apstiprinājusi piecus procesus kā alternatīvus līdzekļus dzīvnieku izcelsmes blakusproduktu iznīcināšanai vai izlietošanai.
(3)
Pamatojoties uz papildu informāciju, ko iesnieguši pieteikuma iesniedzēji pēc tam, kad tika pieņemta Komisijas 2005. gada 19. janvāra Regula (EK) Nr. 92/2005, ar kuru īsteno Eiropas Parlamenta un Padomes Regulu (EK) Nr. 1774/2002 attiecībā uz dzīvnieku izcelsmes blakusproduktu iznīcināšanas vai izlietošanas līdzekļiem un groza tās VI pielikumu attiecībā uz biogāzes transformēšanu un kausētu tauku pārstrādi (3), EFSA2004. gada 22. aprīlī sniedza atzinumu par tauku sadedzināšanu siltumenerģijas apkures katlā un 2004. gada 2. jūnijā par biodīzeļdegvielas procesu kā drošiem 1. kategorijas materiāla iznīcināšanas līdzekļiem.
(4)
Pamatojoties uz šo EFSA novērtējumu, biodīzeļdegvielas procesu var uzskatīt par drošu 1. kategorijas materiāla iznīcināšanas un arī izlietošanas līdzekli. Tādēļ, lai atspoguļotu šo sīkāko novērtējumu, attiecīgi jāgroza Regula (EK) Nr. 92/2005.
(5)
Tāpat EFSA secināja, ka tauku sadedzināšanu siltumenerģijas apkures katlā var uzskatīt par drošu dzīvnieku blakusproduktu iznīcināšanas un izlietošanas veidu. Tādēļ regulas turpmākajā grozījumā ir iekļauti nosacījumi, saskaņā ar kuriem šo procesu uzskata par drošu. Jāļauj pārvietot taukus, kas apstrādāti atbilstīgi procesa parametriem, uz citiem uzņēmumiem, lai izvairītos no radušās materiāla uzkrāšanas problēmām esošajos uzņēmumos. Jāpiemēro stingri nosacījumi attiecībā uz sadedzināšanas nodalīšanu no pārtikas un barības pārstrādes.
(6)
Tehnoloģiskā procesa rezultātā ir attīstīti vairāki modificēti pārstrādes parametri biodīzeļdegvielas produkcijas un tauku sadedzināšanas siltumenerģijas apkures katlā beigu posmiem. Ar nosacījumu, ka iepriekš ir izmantota viena no pārstrādes metodēm, kas noteikta Regulā (EK) Nr. 1774/2002, dalībvalstu kompetentajām iestādēm jāapstiprina šie modificētie pārstrādes parametri.
(7)
Šādu alternatīvu pārstrādes procesu apstiprināšana un piemērošana neskar citus attiecīgos Kopienas tiesību aktus, jo īpaši vides tiesību aktus. Tādēļ var atcelt prasības attiecībā uz gāzes attīrīšanas sistēmām bāziskās hidrolīzes un biodīzeļdegvielas procesā.
(8)
Nav vajadzības biodīzeļdegvielu pastāvīgi iezīmēt, jo tās ražošanas process ir drošs un tādējādi tiktu sekmēta biodīzeļdegvielas kā alternatīvas degvielas izmantošana.
(9)
Regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 92/2005 groza šādi:
1)
Regulas 1. panta 1. un 2. punktu aizstāj ar šādiem punktiem:
“1. I pielikumā noteiktais bāziskās hidrolīzes process, III pielikumā noteiktais biogāzes process, ko hidrolīzes rezultātā iegūst augsta spiediena apstākļos, IV pielikumā noteiktais biodīzeļdegvielas ražošanas process un VI pielikumā noteiktais dzīvnieku tauku sadedzināšanas process siltumenerģijas apkures katlā ir apstiprināti, un kompetentā iestāde var atļaut to izmantošanu 1. kategorijas materiāla apstrādē un iznīcināšanā.
2. Kompetentā iestāde var atļaut izmantot citus pārstrādes parametrus biodīzeļdegvielas pārstrādes procesa posmam, kas minēts IV pielikuma 1. punkta b) apakšpunkta i) daļā, un dzīvnieku tauku sadedzināšanas procesa posmam, kas minēts VI pielikuma 1. punkta c) apakšpunkta i) daļā, ja ar šiem parametriem nodrošina līdzvērtīgu sabiedrības un dzīvnieku veselības riska samazināšanu.”
2)
Regulas 2. pantu aizstāj ar šādu:
“2. pants
Bāziskās hidrolīzes, augsta spiediena augstas temperatūras, augsta spiediena hidrolīzes biogāzes procesi, biodīzeļdegvielas ražošana, Brūka gazifikācija un dzīvnieku tauku sadedzināšanas process siltumenerģijas apkures katlā, kā noteikts I līdz VI pielikumā, ir attiecīgi apstiprināti, un kompetentā iestāde var atļaut to izmantošanu 2. vai 3. kategorijas materiālu apstrādes un izmantošanas vai iznīcināšanas nolūkos. Kompetentā iestāde var atļaut izmantot citus pārstrādes parametrus biodīzeļdegvielas pārstrādes procesa posmam, kas minēts IV pielikuma 1. punkta b) apakšpunkta i) daļā, un dzīvnieku tauku sadedzināšanas procesa posmam, kas minēts VI pielikuma 1. punkta c) apakšpunkta i) daļā, ja ar šiem parametriem nodrošina līdzvērtīgu sabiedrības un dzīvnieku veselības riska samazināšanu.”
3)
Virsrakstā un 3. panta pirmajā teikumā frāze “I līdz V pielikumā” ir aizstāta ar frāzi “I līdz VI pielikumā”.
4)
Regulas 4. pantu groza šādi:
a)
1. punkta pirmo daļu aizstāj ar šādu daļu:
“1. Iegūto materiālu, izņemot biodīzeļdegvielu, kas ražota atbilstīgi IV pielikumam, paliekoši iezīmē ar smaržu atbilstīgi Regulas (EK) Nr. 1774/2002 VI pielikuma I nodaļas 8. punktam, ja tas ir tehniski iespējams”;
b)
regulai pievieno šādu 5. punktu:
“5. Tomēr dzīvnieku blakusproduktus, kas iegūti materiāla apstrādes rezultātā atbilstīgi IV pielikumam, var izmantot šajā pielikumā noteiktajos nolūkos.”
5)
I, III un IV pielikumu groza saskaņā ar šīs regulas pielikumu un iekļauj VI pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 16. decembrī

Labels: 1
17
14
20